R. Bauer, poslanec: (2008-07-01):
Ide v podstate len o vylepšenie formulácie okrem prvého návrhu, ktorý sa týka § 2 písm. c), kde  je vymedzenie základných pojmov. V tom písmene c) je definovaný mladý vedúci. Podľa súčasného návrhu je to osoba, ktorá dovŕšila vek najmenej 15 rokov a najviac 17 rokov. Navrhujem, aby sme nedávali dolnú hranicu 15 rokov, ale aby sme miesto textu „dovŕšila vek najmenej 15 rokov a najviac 17 rokov“ nahradili slovami „ešte nedovŕšila vek 18 rokov“. Toto je v súlade aj s európskym kontextom, kde vidno snahu posúvať vek aktívneho  zapojenia mladých ľudí do života spoločnosti aj pred pätnástym rokom v zmysle výchovy k aktívnemu občianstvu. Je to v súlade aj s vývojom mládeže, keď naozaj vidno už vo veku 13 rokov veľmi vyspelých aktívnych  mladých ľudí. Preto nevidím dôvod na to, aby sme  určovali spodnú hranicu, vek najmenej 15 rokov pre definovanie  mladého vedúceho. Toto je môj prvý pozmeňujúci návrh. Ďalšie pozmeňujúce návrhy (štyri) sa týkajú už § 5, ktorý sa týka vyššieho územného celku. Čiže vo svojom druhom pozmeňujúcom návrhu navrhujem, aby v § 5 písm. b) sa slová „organizovanie práce“ nahradili slovom „prácu“. Čiže celé to písmeno b) bude znieť: „b) podporuje prácu s mládežou“. Zdá sa mi to trošku lepšie. Okrem toho nie je úplne jasné, čo to je organizovanie práce s mládežou, preto navrhujem, aby vyšší územný celok  podporoval prácu s mládežou. Je to omnoho jednoduchšie a je to v takej všeobecnejšej a širšej rovine ako podpora práce s mládežou ako takej. Môj ďalší pozmeňujúci návrh sa týka tiež § 5. Navrhujem, aby za písmeno b) sa vložilo písmeno c), ktoré znie: „c) vytvára mechanizmy  pre spoluúčasť mládeže na politickom rozhodovaní v otázkach, ktoré sa jej bezprostredne dotýkajú“. Doterajšie písmená c) až k) by sa označili ako písmená d) až l). Napriek tomu, že písmeno h) ukladá alebo umožňuje  spoluprácu s rôznymi subjektmi, ktoré s mládežou pracujú, samotnú mládež stavia do pasívnej úlohy. Preto si myslím, že je potrebné venovať priestor i samotnej mládeži. A takisto je to v nadväznosti na Európsku chartu participácie mládeže na živote miestnej a regionálnej  samosprávy. Čiže tento odsek by vlastne umožnil aktívnu spoluúčasť mládeže na politickom rozhodovaní v tých otázkach, ktoré sa bezprostredne mládeže dotýkajú. Štvrtý pozmeňujúci návrh sa týka tiež § 5. Navrhujem preformulovať písmeno c). Súčasné znenie je: „c) podporuje aktivitu zdravotne postihnutej mládeže“. Navrhujem takéto znenie: „c) venuje  zvláštnu pozornosť mládeži so znevýhodnením a zo znevýhodneného prostredia“. Je to širšia definícia ako súčasné znenie. Čiže dáva sa priestor pre deti a mladých ľudí so znevýhodnením vo všeobecnosti a takisto aj zo znevýhodneného prostredia, a nie iba užšej skupine, zdravotne postihnutým. Ďalší môj pozmeňujúci návrh sa týka § 5 písm. d), kde navrhujem doplniť ešte okrem tých piatich bodov, ktoré sú tam vymenované, ďalšie body 6, 7, 8. Čiže v tomto doterajšom písmene d), ktoré znie: „d) podporuje iniciatívy v rámci práce s mládežou zamerané na 1. ..., 5. ...,“ navrhujem doplniť body, ktoré znejú: „6. výchovu k aktívnemu demokratickému občianstvu, 7. spoločenské a sociálne aktivity, 8. dobrovoľnícke aktivity“. Tieto oblasti dotvárajú charakter práce s mládežou na regionálnej úrovni a takisto odrážajú realitu  práce s mládežou na Slovensku a priority v oblasti mládežníckej práce definované Európskou komisiou. Čiže zase ide o európsky kontext a doplnenie ďalších odsekov. Ďalšie štyri pozmeňujúce návrhy sa týkajú § 6, obce. A sú podobné, ako to bolo v prípade  vyšších územných celkov. Čiže šiesty pozmeňujúci návrh sa týka § 6. Čiže písmeno a) má súčasné znenie: „a) podporuje  organizovanie práce s mládežou“.  Navrhujem, aby sme mali text: „a) podporuje prácu s mládežou“. To zdôvodnenie je podobné ako v predchádzajúcom § 5. V siedmom pozmeňujúcom návrhu navrhujem, aby sa v § 6 vložilo za písmeno a) nové písmeno b), ktoré takisto ako pri vyššom územnom celku by znelo: „b) vytvára mechanizmy pre spoluúčasť mládeže na politickom rozhodovaní v otázkach, ktoré  sa jej bezprostredne  dotýkajú“. Doterajšie písmená b) až f) sa označia ako písmená c) až g). Takisto ako v predchádzajúcom paragrafe aj v tomto, myslím, môže obec aj na úrovni v tejto oblasti alebo úseku starostlivosti o mládež vytvárať mechanizmy, ktoré by umožnili mládež postaviť viac do aktívnej úlohy v tých otázkach, ktoré sa jej bezprostredne týkajú. Takisto je to v nadväznosti na Európsku chartu participácie mládeže na živote miestnej a regionálnej samosprávy. Ôsmy pozmeňujúci návrh sa týka § 6 písm. b), kde namiesto textu „b) podporuje aktivitu zdravotne postihnutej mládeže“ navrhujem textáciu: „b) venuje zvláštnu pozornosť mládeži so znevýhodnením a zo znevýhodneného prostredia“. Zase podobne ako to bolo v prípade vyššieho územného celku, je aj toto rozšírenie tejto oblasti alebo pôsobnosti na mládež so znevýhodnením, ale aj zo znevýhodneného prostredia, čiže netýka sa to len zdravotne postihnutých, ale, samozrejme, ich do toho začleňuje. Deviaty pozmeňujúci návrh sa týka § 6 písm. d), kde za iniciatívy, ktoré sú tam vymenované,  navrhujem podobne ako v predchádzajúcom paragrafe doplniť ešte body 8 až 10, ktoré znejú: „8. výchovu k aktívnemu demokratickému občianstvu, 9. spoločenské a sociálne aktivity, 10. dobrovoľnícke aktivity“. Podobne ako v prechádzajúcom bode navrhujem, aby aj tu boli doplnené oblasti, ktoré dotvárajú charakter práce s mládežou na miestnej úrovni a takisto odrážajú realitu súčasnej práce  s mládežou na Slovensku a priority v oblasti mládežníckej práce definovanej Európskou komisiou. Posledný môj, desiaty pozmeňujúci návrh sa týka § 15 ods. 1. Tento paragraf sa týka účelu poskytnutia dotácie. Navrhujem, aby na poskytnutie dotácie na podporu za písmeno o) sa vložili nové písmená p) až u), ktoré znejú takto: „p) výchovy k aktívnemu demokratickému občianstvu, r) ďalších spoločenských a sociálnych aktivít, s) dobrovoľníckych aktivít, t) spolupráce príslušných orgánov verejnej správy a právnických osôb na miestnej, regionálnej a národnej úrovni v oblasti práce s mládežou, u) odborných aktivít a podujatí zaoberajúcich sa mládežou ako sociálnou skupinou a prácou s mládežou“. Doterajšie písmeno p) sa označí ako písmeno v). Tieto navrhované oblasti sú naviazané na pozmeňujúce návrhy predchádzajúce, ktoré sa týkali pôsobnosti vyššieho územného celku a obce. A takisto dotvárajú rozmanité a rozsiahle pole práce s mládežou, taktiež spoluprácu v rámci sektora, vykonávanie strešných činností a výmenu skúseností. Verím, že tieto pozmeňujúce návrhy nebudú brané čiernobielo, tak, že prichádzajú z opozície, a preto a priori sú zlé. Ale mojím zámerom a úmyslom je, aby vylepšili existujúci text, spresnili ho a precizovali v tomto čítaní, keď vlastne spoločne by sme mali hľadať čo najlepšiu textáciu jednotlivých paragrafov navrhovaného zákone o podpore práce s mládežou. Ďakujem za pozornosť.